SON'VARACHIM SUNGTTAM:
Yevkar ! Jagotik Konknni Songhotton !
 Itlo kall, sonvsarantlea sogott lipinchea, bolinchea, dhormanchea ani her anganchea Konknni mon'xank khorea orthan eke sotre khal haddpache askar-suskar, Agostache 20ver, 2011 Mongllurche Mandd Sobhann sonvstheche kuddintlean, Jagotik Konknni Songhotton (Global Konknni Organization) nanvan rup dhortole.
 Sonvsarbhor ximpddun poddlolea Konknni mon'xanchem ani tanchea oddchonneanchem protinidhtv (representation) korop, Konknni bhas girest korop ani tika tiche soglle suropayen ani veglleponnan samballop, ani fuddle pillgek Konknnichem daiz pavtolem hachi khatri korop, he fuddlea satolleant Mongllurant zolma yevpi Jagotik Konknni Songhottoneche hetu asat.
 Sonvsarbhor ximpoddloleo Konknni sonvstha va songhottona, jeo Konknni Sonvskrutayechea, Sahityachea ani Somajik mollar vavurtat teo soglleo ekttaim yevn, Jagotik Konknni Songhotton ubi zaunk ap-aple porim xinvacho vantto ditoleo.
 Khuincheo-i Konknni sonvstha va songhottonam, jeo Konknni sonvskrutik dakovnno, konsert va khell ghoddoun haddtat, va Konknni kantarantlean, tiatr/nattkantlean, nachantlean, lok-vedantlean sonvskrutayek hatbhar laytat, va Konknni porampora, chali-riti, daiz samballunk vavurtat, toslea sonvskrutik sonvsthank Jagotik Konknni Songhotton-eche vangddi zaunk tichem dar vixall ugtem asa.
 Konknni Bhaxek, Konknni Sahityak, Konknni Sod-vavrak, Konknni zagrutayek, adi. hatbhar lavnk, vistarunk, posraunk vavurpi Konknni sonvsthank yevkar diunk Jagotik Konknni Songhotton-a aple lamb-rund hat ugte korun asa. Konknni lipianchim ani bolianchim Kendram, Potram-masikam, Prokaxon Ghoram, adi. hankam-i tantum zago asach asa.
 Khuincheo-i Konknni sonvstha, jeo kherit somudayachea va vattarachea Konknni lokak ekvottan dovorche ani samballche khatir, somajik dobaje ani porbo ghoddoun haddtat, va somajik vixoy gheun vavurtat zalear, toslea-i Konknni somajik sonvsthank vengounk Jagotik Konknni Songhotton thattun toyar ravlea.
 Oxe fattbhuimiecher, Jagotik Konknni Songhotton zolmak yeta hi dor eka borea monachea Konknni mon'xak bori khobor. Kiteak, he Songhottnent sogllea Konknni lipiank, sahityak, vavrak, sonvskrutayank zago asa. Hi Songhottnna 'Vividtayent Ekvott' (Unity in Diversity) hea totvacher choltoli, teach totvacher ghottmutt ubi ravtoli, ani tech dixen, nodren vavurtoli. Konknnichea sabar lipianchea ani vavrachea lokak eka sutan ani dhagean vinntoli. Konknni mon'xank sonvsarache fattir ekamekak lagim haddtoli, tancho ekvott ghoddoytoli ani Konknnichi 'Global Village'-int rupantor zatolem. Dekunuch, Konknni mon'xam khatir oxe torechi Jagotik Konknni Songhotton hi kallachi goroz asa. Ani 'tempa promannem mathear kurponnem' mhonntat te bhaxen, nixchitponnan hi Jagotik Konknni Songhotton Agostache 20ver, 2011 zolmak yeta.
 Khuxalkayen ani rund Konknni monan ani kallzan, tika dor Konknni mon'xan yevkar divpachi goroz asa! Sonvsarache fattir ani Konknni mollar tika sogllem yes anvddepachi goroz asa!
 1992 vorsantlea Agostache 20ver, Konknni Bhaxek-ui her bhasam vangadda Son'vidonache Attve Vollerint zago mell'lo. Teach disacho ugddas ani somarombh monoun, hea vorsantlea Agostache 20ver, Jagotik Konknni Songhotton chalik lagta. Gõyant, "Konknni mhonnlear Konknniche Romi lipientlean boroyloli Konknni," oxea utramni Rajbhas Kaido pas korit porian, ani Konknni bhaxek Son'vidonache Attve Vollerint zago mellot porian, Konknnintlea bamonn lokamni dhormachea, lipinchea ani zati-katinchea nanvar Konknni bhaxechea her lipiancho chodduch ugteponnim dves ani bhairavop suru kelem. Aiz Gõyant tin ttok'ke lokak porian ji Konknnichi Devnagori lipi naka, tich lipi Konknnichi sobhavik lipi, dusreanchi addechi ani khotti mhonnot tea bamonn lokamni Konknni lokam modem ubi futt ghali. Konknni mhonnli ki ti Devnagori lipientleanuch asunk zai, her dusrea khuincheach lipiamni nhoi, oxem tanchem azun-ui khottem ani sokoilea panvddeachem chintop chalu asam.
 Konknni mhonnlear fokot aplea bapaychi miras zalolea porim mirounk, dusrea lipianchea lokak kikont korunk, tancheo lipio unnak mhunn dakounk ani fattim uddounk, tannim khub vorsam adim 'Akhil Bharoti Konknni Porixod' suru keli. Dor don vorsam uprant 'time pass' mhunn zavpi he porixodek thodde zann ek 'moddem' mhonntat; kiteak te Porixodek jiv na, ani dor don vorsamni tea moddeak khand marunk hatachea bottancher mezpa itlech te bamonn ani tanche pattlavdar hajir zatat. "Ek bhas, ek lipi, ek sahitya' hem totv bam'nnanchea khottea monantlean ani te Porixodentleanuch ailam. Mhonnche, tea totvant her lipiank, tantuntlean uzvadda yevpi sahityak kuskuttachem-i mol-mhotv na, oso tacho orth zata. Aplo ekvott samballche khatir, ekach ghorabeant jiyetolea avoy-bapayn ani bhurgeamni ami sogllim ekuch torechim ani rongachim angvostram ghalum-ia oxem mhonnlear zata? 